
REGULAMENT
privind transferul judecătorilor


Art. 1 - (1) Transferul judecătorilor de la o instanţă la altă instanţă se aprobă, la cererea celor în cauză, de Secţia pentru judecători a Consiliului Superior al Magistraturii, denumită în continuare Secţia pentru judecători.
(2) Transferul nu se poate face la instanțe de nivel superior celor la care judecătorul are dreptul să funcționeze potrivit legii.

Art. 2 - (1) În scopul informării judecătorilor care intenţionează să formuleze cereri de transfer, Directia resurse umane si organizare, cu avizul preşedintelui Consiliului Superior al Magistraturii, publică pe pagina de internet a Consiliului Superior al Magistraturii, lista posturilor vacante de execuţie de la  instanţe, precum şi a posturilor care urmează a se vacanta şi anunţul corespunzător privind declanşarea procedurii de transfer.  
(2) Prin posturi ce urmează a se vacanta se înţeleg acele posturi cu privire la care s-a decis, anterior publicării listei menţionate la alin. (1) sau cel târziu la data publicării acesteia, promovarea la Înalta Curte de Casaţie şi Justiţie, promovarea la instanţe superioare, transferul, numirea judecătorilor în funcţia de procuror, numirea în funcție de conducere ori eliberarea din funcţie.
(3) Cererile de transfer se analizează ori de câte ori este necesar de Secţia pentru judecători, la propunerea preşedintelui Consiliului Superior al Magistraturii, după împlinirea termenului prevăzut la alin. (6).
(4) Cererile de transfer se depun la Consiliul Superior al Magistraturii cel mai târziu în termen de 5 zile de la data publicării documentelor menţionate la alin. (1). Cererea de transfer va conţine informaţii privind specializarea judecătorului şi disponibilitatea asumată a acestuia de a activa la instanţa la care solicită transferul, în oricare dintre secţiile/completele la care cerinţele acestei instanţe o impun.
(5) După centralizare, pe pagina de internet a Consiliului Superior al Magistraturii se publică o situație privind cererile de transfer formulate și instanțele pentru care s-a solicitat transferul.
(6) Cel mai târziu în termen de 5 zile de la data publicării informațiilor prevăzute la alin. (5), judecătorii pot depune la Consiliul Superior al Magistraturii cereri de transfer pentru posturile care ar putea deveni vacante ca urmare a admiterii unei cereri de transfer formulate în condițiile alin. (4). Dispozițiile alin. (4) teza a doua referitoare la conținutul cererii se aplică în mod corespunzător.
(7) Termenele prevăzute la alin. (4) și (6) se calculează potrivit dispoziţiilor art. 181 din Codul de procedură civilă.

Art. 3 - (1) La expirarea termenului prevăzut la art. 2 alin. (6), Consiliul Superior al Magistraturii solicită avizul consultativ al instanței de la care se solicită transferul, însoțit de punctul de vedere al curții de apel în circumscripția căreia se află această instanță. Curtea de apel exprimă un punct de vedere cu privire la cererea de transfer dacă apreciază necesar. Totodată, Consiliul Superior al Magistraturii solicită și avizul consultativ motivat al președintelui instanței la care se solicită transferul.
(2) Avizul cuprinde mențiuni privind posturile vacante, posturile ocupate și încărcătura pe judecător și pe schemă la instanța de la care, respectiv la care se solicită transferul,  precum și situația hotărârilor restante ale judecătorului care solicită transferul. Avizul se transmite, în scris, în termen de cel mult 5 zile de la data solicitării.
(3) Direcţia resurse umane şi organizare din cadrul aparatului propriu al Consiliului Superior al Magistraturii întocmeşte, în termen util, un referat în care prezintă datele relevante privind cariera de judecător a solicitantului, motivele pe care se întemeiază cererea, situaţia posturilor ocupate, a posturilor vacante, a celor care urmează a se vacanta şi a posturilor temporar vacante la instanţa de la care se solicită transferul, precum şi la instanţa  la care se solicită transferul, precum şi menţiunea dacă pentru postul vizat s-au formulat cereri de numire a procurorilor în funcţia de judecător. Referatul va cuprinde, obligatoriu, datele statistice din anul precedent privind volumul de activitate şi încărcătura efectivă pe judecător, inclusiv încărcătura pe schemă, la instanţele  implicate în procedura de transfer, raportate la media pe ţară, precum și mențiuni privind incidența interdicțiilor prevăzute la art. 33 alin. (14) și art. 471 alin. (1) din Legea nr. 303/2004 privind statutul judecătorilor şi procurorilor, republicată, cu modificările şi completările ulterioare.
(4) Toate cererile de transfer formulate pentru un anumit post vacant, depuse la Consiliul Superior al Magistraturii în termenele prevăzute la alin. (4) și (6), se analizează şi se soluţionează de Secţia pentru judecători, în aceeaşi şedinţă, în baza criteriilor prevăzute la art. 4.
(5) Dacă apreciază necesar,  Secția pentru judecători invită solicitantul să îşi susţină cererea de transfer. 

Art. 4 - La soluţionarea cererilor de transfer ale judecătorilor la alte instanţe vor fi avute în vedere următoarele criterii:
- avizele motivate ale instanţelor implicate și punctul de vedere al curții de apel;
- volumul de activitate al instanţei de la care se solicită transferul şi la care se solicită transferul, numărul posturilor vacante şi al posturilor temporar vacante la instanţele  implicate şi dificultăţile de ocupare a acestora;
- vechimea efectivă în funcţia de judecător;
- vechimea la instanţa de la care se solicită transferul;
- vechimea în gradul aferent instanţei la care se solicită transferul;
- specializarea judecătorului, specializările complementare, vechimea în cadrul secţiei/completului corespunzător specializării;
- disponibilitatea de a activa în secția/completul corespunzător specializării postului vacant;
- domiciliul solicitantului;
- locul de muncă al soţului sau soţiei;
- distanţa dintre domiciliul şi sediul instanţei  la care funcţionează judecătorul şi posibilităţile reale de navetă, inclusiv timpul afectat acesteia;
- starea de sănătate şi situaţia familială.

VARIANTĂ ALTERNATIVĂ: stabilirea unui punctaj pentru fiecare criteriu avut în vedere la soluționarea cererilor de transfer, care să fie acordat în mod informatizat.


Art. 5 - (1) Transferul unui judecător  la o altă instituţie publică decât o instanţă atrage eliberarea din funcţie în condiţiile art. 65 alin. (1) lit. c) din Legea nr. 303/2004, republicată, cu modificările și completările ulterioare.
(2) Cererea de transfer însoţită de acordul scris al instituţiei la care se solicită transferul se depune la Consiliul Superior al Magistraturii.
(3) În termen de 15 zile de la depunerea la Consiliul Superior al Magistraturii a cererii de transfer la o altă instituţie publică decât o instanţă, de către un judecător, Direcţia resurse umane şi organizare întocmeşte un referat cuprinzând datele relevante privind cariera solicitantului şi motivele pe care se întemeiază cererea şi îl prezintă Sectiei pentru judecători.
(4) Dacă apreciază necesar,  Secția pentru judecători invită solicitantul să îşi susţină cererea de transfer.
(5) Transferul produce efecte de la data publicării decretului de eliberare din funcţie a judecătorului.

